पाएं अपने शहर की ताज़ा ख़बरें और फ्री ई-पेपरडाउनलोड करें
गुड़गांव. नेशनल स्कूल गेम्स में इस बार खिलाड़ियों को डोप टेस्ट से गुजरना होगा। प्रतिबंधित दवाइयों के सेवन पर सख्ती दिखाते हुए स्कूल गेम्स फेडरेशन ऑफ इंडिया ने यह फैसला लिया है। आगामी सितंबर से शुरू होने वाले गेम्स के दौरान खिलाड़ियों का डोप टेस्ट लिया जाएगा। फेडरेशन खिलाड़ियों पर निगरानी रखने के लिए एक कमेटी का भी गठन करेगी।
पिछले साल अंतरराष्ट्रीय प्रतियोगिताओं में कई भारतीय खिलाड़ियों के डोप टेस्ट में दोषी पाए जाने के बाद यह फैसला लिया गया है। पिछले हफ्ते फेडरेशन की मीटिंग में डोप टेस्ट को लेकर सभी राज्यों के प्रतिनिधियों को दिशानिर्देश जारी किए गए हैं। नेशनल स्कूल गेम्स में हर साल हरियाणा का बेहतर प्रदर्शन रहता है। स्वीमिंग, जूडो, टेनिस, टेबल टेनिस, वॉलीबॉल, स्केटिंग, जिमनास्टिक में यहां के खिलाड़ी कई मेडल जीतकर लाते हैं। अधिकारियों का कहना है कि इस फैसले का खिलाड़ियों के प्रदर्शन पर कोई असर नहीं दिखेगा।
अधिकारियों को एहतियात बरतने के आदेश : फेडरेशन ने खिलाड़ियों के साथ सभी राज्यों को भी एहतियात बरतने के आदेश दिए हैं। खिलाड़ियों को ड्रग एजेंसी से प्रतिबंधित दवाइयों की सूची दी जाएगी, ताकि वे भूलवश बिना जानकारी के दवाइयों का सेवन न करें। डोप टेस्ट में खिलाड़ी के दोषी जाए जाने की जवाबदेही संबंधित अधिकारी की होगी। हरियाणा स्कूल गेम्स के अधिकारी सुभाष शर्मा ने बताया कि अगर गेम्स के दौरान कोई खिलाड़ी दोषी पाया जाता है तो उसके साथ संबंधित कोच और स्कूल पर भी बैन लगा दिया जाएगा।
पिछले साल ये खिलाड़ी पाए गए थे दोषी
एशियन गोल्ड मेडलिस्ट महिला एथलेटिक्स अश्वनी सहित सीनी जोस, मनदीप कौर, प्रियंका पंवार, जुआना मुर्मू, टियाना मैरी थॉमस, रिचा मिश्रा, ज्योत्सना, अमर मुरलीधरन, मौसम खत्री, राजीव तोमर, राहुल मान, जोगिंदर सिंह, सुमित, गुरशरण प्रीत कौर, आकाश अंतिल और सौरभ विज दोषी पाए गए थे।
खेलों की छवि साफ रखने के लिए फेडरेशन ने डोप टेस्ट कराने का फैसला लिया है। नए सत्र से खिलाड़ियों का टेस्ट कराया जाएगा। सभी राज्यों के प्रतिनिधियों को इसके लिए आवश्यक दिशानिर्देश जारी किए गए हैं।
सतपाल, अध्यक्ष, स्कूल गेम्स फेडरेशन ऑफ इंडिया
फेडरेशन की मीटिंग के स्कूलों और कोचों को निर्देश जारी किए जा रहे हैं, ताकि वे अपने खिलाड़ियों पर निगरानी रख सकें। फेडरेशन के फैसले से खिलाड़ियों का आत्मविश्वास बढ़ेगा, जिसका सकारात्मक असर खेलों पर भी देखने को मिलेगा।
सुभाष शर्मा, युवा एवं खेल कल्याण अधिकारी, हरियाणा
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva hin_Deva bho_Deva hin_Deva awa_Deva zho_Hant eng_Latn